১৪ ডিসেম্বর জাহাঙ্গীর পাকিস্তানি সেনাদের সুরক্ষিত বাঙ্কারে হামলা চালান। পাকিস্তানি সেনারা বাঙ্কার ছাড়াও আশপাশের বাড়ির ছাদের ওপরে অবস্থান নিয়েছিল। মুক্তিবাহিনী প্রচণ্ড গোলাগুলির মধ্যে একটু একটু করে চাঁপাইনবাবাগঞ্জের প্রধান সড়কের দিকে এগোতে থাকে। জাহাঙ্গীর ওয়্যারলেসের মাধ্যমে লেফটেন্যান্ট কাইউমের সঙ্গে যোগাযোগ রাখছিলেন। ওয়্যারলেসে তাঁর কোড নাম ছিল ‘টাইগার’।জাহাঙ্গীরের কোম্পানির সামনে পাকিস্তানি সেনাদের বাঙ্কার থেকে প্রবলভাবে গুলি আসছিল। এর কাছাকাছি অন্য একটি জায়গা থেকেও মেশিনগানের গুলি আসছিল। মুক্তিবাহিনী এগোতে পারছিল না। তখন জাহাঙ্গীরের পাশে দাঁড়িয়ে থাকা কিশোর যোদ্ধা লালু নিচু জায়গা দিয়ে বাঙ্কারের কাছাকাছি চলে যায়। বাঙ্কারের গর্তে দুটি গ্রেনেড ছুড়ে দেয়। বাঙ্কার ধ্বংস হয়।